CELEX: 32019R2178
Language: el
Date: 2019-10-14 00:00:00
Title: Κατ’ εξουσιοδότηση κανονισμός (ΕΕ) 2019/2178 της Επιτροπής της 14ης Οκτωβρίου 2019 για την τροποποίηση του κανονισμού (ΕΕ) 2016/1076 του Ευρωπαϊκού Κοινοβουλίου και του Συμβουλίου, με σκοπό την προσθήκη της Ένωσης των Κομορών στο παράρτημα I

20.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 330/2
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/2178 ΤΗΣ ΕΠΙΤΡΟΠΗΣ
         της 14ης Οκτωβρίου 2019
         για την τροποποίηση του κανονισμού (ΕΕ) 2016/1076 του Ευρωπαϊκού Κοινοβουλίου και του Συμβουλίου, με σκοπό την προσθήκη της Ένωσης των Κομορών στο παράρτημα I
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1076 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, περί εφαρμογής για προϊόντα καταγωγής ορισμένων χωρών μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 2 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στο παράρτημα I του κανονισμού (ΕΕ) 2016/1076 παρατίθενται οι χώρες στις οποίες εφαρμόζονται οι ρυθμίσεις για την πρόσβαση στην αγορά που προβλέπονται στον εν λόγω κανονισμό.
                  
               
                     (2)
                  
                  
                     Η ενδιάμεση συμφωνία με την οποία καθιερώνεται ένα πλαίσιο για την οικονομική εταιρική σχέση μεταξύ της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου, («η ενδιάμεση ΣΟΕΣ») (2), εφαρμόζεται προσωρινά από τις 14 Μαΐου 2012 για τέσσερα (Μαδαγασκάρη, Μαυρίκιος, Σεϋχέλλες και Ζιμπάμπουε) από τα έξι κράτη στην περιφέρεια της Ανατολικής και Μεσημβρινής Αφρικής που έχουν υπογράψει και κυρώσει τη συμφωνία.
                  
               
                     (3)
                  
                  
                     Στις 7 Φεβρουαρίου 2019 η Ένωση των Κομορών κατέθεσε τα έγγραφα κύρωσης της ενδιάμεσης ΣΟΕΣ. Συνεπώς, η ενδιάμεση ΣΟΕΣ εφαρμόζεται προσωρινά μεταξύ της Ένωσης και της Ένωσης των Κομορών από την εν λόγω ημερομηνία.
                  
               
                     (4)
                  
                  
                     Ως εκ τούτου, η Ένωση των Κομορών θα πρέπει να συμπεριληφθεί στο παράρτημα I,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα I του κανονισμού (ΕΕ) 2016/1076, μετά τη φράση «ΔΟΜΗΝΙΚΑΝΗ ΔΗΜΟΚΡΑΤΙΑ» προστίθεται το εξής:
            
               «ΕΝΩΣΗ ΤΩΝ ΚΟΜΟΡΩΝ»
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 14 Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 185 της 8.7.2016, σ. 1.
         
            (2)  ΕΕ L 111 της 24.4.2012, σ. 2.